b'\n_START_ARTICLE_\nTilka\n_START_PARAGRAPH_\nTilka je novela, ki jo je slovenski pisatelj Simon Jenko napisal leta 1858._NEWLINE_Besedilo je v marsi\xc4\x8dem podobno Jur\xc4\x8di\xc4\x8devi Tele\xc4\x8dji pe\xc4\x8denki. Glavna oseba je prav tako mali \xc4\x8dlovek. V tem primeru gre za 25-letnega fanta po imenu Tilka, za katerega skrbijo star\xc5\xa1i in ki mu \xc5\xbeivljenje te\xc4\x8de po ustaljenih tirnicah. Ni najbolj pameten, je pa dobrega srca. Ko mu o\xc4\x8de pove, da se mora poro\xc4\x8diti in da mu je \xc5\xbee izbral nevesto, ga pograbi panika, a ustre\xc5\xbee o\xc4\x8detu in gre snubit nevesto, ki je precej starej\xc5\xa1a od njega. Ko se pribli\xc5\xbea njeni hi\xc5\xa1i, sli\xc5\xa1i, da se nevesta skupaj s star\xc5\xa1i nor\xc4\x8duje iz njega, vendar ga to ne prizadane. \xc5\xa0e ve\xc4\x8d, celo nor\xc4\x8duje se iz sebe z besedami\xc2\xa0\xc2\xbbNeko\xc4\x8d bi se skoraj poro\xc4\x8dil...\xc2\xab._NEWLINE_Snov za Tilko je Jenko vzel iz god\xc4\x8devske tradicije. Godci so namre\xc4\x8d v starih \xc4\x8dasih hodili po vaseh in prepevali o usodi malih ljudi, kar so kmetje vedno radi poslu\xc5\xa1ali, saj so bili zaradi svoje bede in rev\xc5\xa1\xc4\x8dine vedno veseli, \xc4\x8de je \xc5\xa1lo \xc5\xa1e komu slab\xc5\xa1e od njih.'